Med en 4-2 sejr over Gentofte, ligger VEB nu på andenpladsen i Badmintonligaen.

Trods afbud fra en sygdomsramt Thomas Laybourn, lykkedes det VEB at vinde med 4-2 i torsdagens udekamp mod holdets onde ånd, Gentofte. Det var VEB's femte sejr i seks kampe i denne sæson, og holdet ligger nu på andenpladsen i Badmintonligaen. - Det er langt, langt bedre end forventet, men vi skal stadig holde fokus på at sikre os pladsen i Top 4. Det har vi sukket efter i flere sæsoner, så det vil være en stor præstation af os, mener VEB's sportschef Peter R. Jensen. VEB sejrede som ventet i de tre singler, mens det blev til nederlag i damedouble og mixeddouble, hvor Nicky Bach afløste Thomas Laybourn. Dermed var det igen herredoublen med Nikolaj Overgaard og Zvonimir Durkinjak, som skulle spille 4-2 sejren og alle tre point hjem til Frederikshavn/Skagen.